Beszámoló (Tanulmányi elnökhelyettes)

1. Informálás, napi ügyek
A hallgatói e-mailekre továbbra is töretlenül válaszolok. Számuk a vizsgaidőszakhoz képest visszaesett, ami várható is volt. Az ETR Kari fórumán feltett kérdésekkel a helyzet azonos. A fogadóórám mindig megtartottam. Talán részben a tablónak is köszönhetően már többször kerestek fel hallgatók ebben az időpontban. A ttkhok.elte.hu-n a tisztségviselői névsorban frissítettem a tanulmányi elnökhelyettesről szóló részt. Az oktatók számomra eljuttatott információit továbbítottam a hallgatók felé, a legutóbbi ilyen a MOL MesterM pályázata volt, amire Szalay Luca tanárnő hívta fel figyelmünket.

Magyar Róbert, mentorkoordinátor meghívott az évindító mentoros brainstormingra. Ezen részt is vettem és igyekeztem aktívan hozzájárulni a mentorrendszer sikerességéhez.

A múltkori beszámolómban említett régi rendszeres matematika szigorlatok továbbra sem kerülnek meghirdetésre. Az Intézet tőlünk eltérően értelmezi a HKR-t. Erről ki is adtak egy nyilatkozatot, az érintetteket értesítettem, hogy a Hallgatói Jogorvoslati Bizottságnál tudják megtámadni a döntést, ezzel tudtommal egyikük sem élt. Szintén a múltkori beszámolómban említettem a Kiss János által tartott Bevezetés a biológiába 2./Biológia órákból történő vizsgakurzus meghirdetését. A folyamat majdnem teljesen lezárult, már csak az ETR-be kell rögzíteni az adatokat. A lehetőséggel végül 22-en kívántak élni, többek közül ezzel egy teljes év csúszást kerülhetnek el.

A dékánhelyettes úrral továbbra is állandó kapcsolatban vagyok, kérvények bírálása, illetve felmerülő problémák esetén.

Az EHÖK TB, Kari Tanulmányi Bizottság, Kari Tanács, illetve Választmányi delegáltságomnak eddig mindig teljes mértékben eleget tettem. 

A Kari Tanács talán legfontosabb tanulmányi ügyben hozott döntése az alapszakok új tantervén kívül, hogy egy angol nyelvű matematikus mesterszak akkreditálását támogatta, ezzel az első hivatalos angol nyelvű mesterszak megjelenhet a TTK-n.

A Kari Tanulmányi Bizottság ülésén megjelentem, itt a költségtérítés-csökkentés kérelmekről volt elsősorban szó. A hallgatói frakció aktív szerepet vállalt ebben, illetve az egyebek részben Hamow Kamiránnal együtt felhívtuk az oktatók figyelmét a környezettan szakos hallgatókhoz való hozzáállás súlyos problémáira.

Részt vettem a Biológia Intézet Oktatási Bizottságának ülésén Szakács Dáviddal és Szenes Áronnal együtt, ahol rengeteg Áron által korábban javasolt változás bekerült előzetesen a tantervben, illetve a helyszínen további javításokat sikerült elérnünk.

Az elmúlt időszakban a Nyúzban egy cikkem jelent meg, mely az OMHV eredményeit elemzi, tanulságokat foglalja össze.

2. Tanulmányi Csoport
A Tanulmányi Csoport legutóbbi üléséről a Küldöttgyűlésen számoltam be. A következő jelenleg is zajlik a szavazás, a legvalószínűbb időpontnak április 8. (csütörtök) 17:00 látszik. Mindenkit szeretettel várok! Pozitív eredmény, hogy több résztvevőt is várok az ülésre a Bevonó táborból, ami úgy gondolom, hogy mind szervezőkén, mind tanulmányi utánpótlás-képzés szempontjából sikeres volt.

A témáink között szerepelni fog többek között a HKR kari különösének felülvizsgálata, a BSc felülvizsgálat tapasztalatainak megbeszélése, általános problémák, mesterszakok helyzete. A jövőben több ülést szándékozom tartani. Ezt az ígéretemet eddig főleg a BSc felülvizsgálat miatt nem sikerült megtartanom.

3. Alapszak-felülvizsgálat
Az alapszakok új, szeptembertől remélhetőleg életbe lépő tantervét a legutóbbi Kari Tanács elfogadta a fizika kivételével. Környezettanról már korábban volt döntés. A múltkori állapothoz képest egyedül a biológián volt jelentősebb változás, a többire a múltkor leírtak igazak, illetve matematikán elfogadásra került a matematikus szakirány tanterve is. Bármilyen kérdésre szívesen válaszolok ezzel kapcsolatban, ugyanis ez a téma kötötte le energiáim nagy részét a legutóbbi beszámolóm óta.

Biológia: A múlt küldöttgyűlésen nagy port kavart biológia alapszak-felülvizsgálat kérdése, mint már az 1. fejezetben írtam, pozitívan módosult. Sokan dolgoztunk ezért és azt hiszem, hogy bár még messze nem tökéletes a tantervi háló, nagyon sok dolgot el tudtunk érni. Köszönet ezért mindenkinek!

Ide tartozik még kicsit tágabb értelemben véve az alapszakon végzők, illetve lemorzsolódók száma, erről a Küldöttgyűlésen fogok pár szót szólni. A végzési eséllyel rendelkező BSc-sek száma 574. Ez még mindig nagyon alacsony, ha beleszámítjuk, hogy nem mindenki fog közülük se végezni, illetve, hogy a csúszók is ide tartoznak. Reméljük ez módosulni fog az új tantervekkel.

Ezúttal igyekeztem rövid lenni. Köszönöm, hogy elolvastad a beszámolóm, bármilyen kérdést, észrevételt örömmel fogadok.

További kellemes hétvégét:
Dukán András Ferenc :)
taneh@ttkhok.elte.hu
+36305613913